Statna ministerka za wědomosć a wuměłstwo
Prof. Dr. Dr. Sabine Freifrau von Schorlemer
Krótkobiografija
Prof. dr. jur. habil. dr. rer. pol. habil. Sabine swobodna knjeni von Schorlemer, ewangelsko-luth., bu dnja 30. septembra 2009 za saksku statnu ministerku za wědomosć a wuměłstwo powołana. Prof. von Schorlemer wuwučowaše mj.dr. na uniwersitach Genf, Lausanne a Basel a bě wot lěta 2000 do septembra 2009 mějićelka katedry za mjezynarodne prawo, za prawo EU a mjezynarodne poćahi kaž tež społnomócnjena za wukraj na TU Drježdźany.
Statna ministerka von Schorlemer, rodźena dnja 11. měrca 1959, wotrosće w Mnichowje. Wona studowaše prawnistwo a politologiju kaž tež stawizny wuměłstwa w Berlinje, Lausanne (Šwicarska), Mnichowje, Hamburgu, wona promowowaše 1992 (ze summa cum laude) na polu mjezynarodneho škita kulturnych kubłow a habilitowaše so 1997 k temje liberalizacije telekomunikaciskich posłužbow w prawje swětoweho wikowanja. Jeje publikaciska lisćina wopřijima wjace hač 100 zapiskow (knihi a nastawki). Jako wustojna ekspertka za mjezynarodne naležnosće bě wona w lětomaj 2004/2005 čłonka němskeje knježerstwoweje delegacije na mjezynarodnych zrěčenskich jednanjach za kulturnu wšelakorosć a skutkuje hižo lěta w němskich a mjezynarodnych skupinach ekspertow kaž tež w załožbach. Prof. von Schorlemer je wolena čłonka kuratorija a kmótra Biblioteki Hertziana Maxa Planckoweho instituta za stawizny wuměłstwa w Romje. Statna ministerka von Schorlemer je wolena čłonka Němskeje UNESCO-komisije a běše dołholětna poradźowarka wonkowneho ministerstwa za politiku Zjednoćenych narodow. Jej poradźi so w nalěću 2009, po wšěm swěće prěnju UNESCO-katedru za mjezynarodne poćahi při TU Drježdźany nawabić.
Prof. dr. dr. von Schorlemer je mać třoch dźěći a bydli ze swojej swójbu w Lipsku.
Nadawkowe pola
K nadawkowym polam Sakskeho statneho ministerstwa za wědomosć a wuměłstwo (SMWK) liča spěchowanje slědźenja a wučby na wysokich šulach (uniwersity, fachowe a wysoke šule za wuměłstwo, powołanska akademija), spěchowanje zwonkauniwersitnych slědźenišćow (na př. Instituty Maxa Plancka, Helmholtza, Leibniza a Fraunhofera) kaž tež spěchowanje technologijow. W oktobru 2009 přenjese so spěchowanje technologijow z ministerstwa za hospodarstwo do zamołwitosće ministerstwa za wědomosć. Z tym može swobodny stat sylnišo spěchowanje inowacijow z jedneje ruki poskićeć. Wyše toho je SMWK za pěstowanje wuměłstwa a kultury (muzeje, biblioteki, dźiwadła, orchestry) zamołwite. Ministerstwo zatupuje sakske zajimy mj.dr. we wobłuku wědomostneje rady, zhromadneje wědomostneje konferency a konferency kultusowych ministrow.
Politiske ćežišća
Kaž we wobłuku kultury tak ma Sakska tež we wysokošulskim, wědomostnym a technologiskim wobłuku hoberski potencial. W zašłych lětdźesatkach su so solidne zakłady połožili, na to dyrbi so dale twarić. Dźe wo to, sylne stronki Sakskeje rozšěrić, ekscelencu a inowaciju spěchować a tež ke kreatiwnemu tworjenju pozbudźować. W časach snadnych kasow je to wulke wužadanje, kotremuž so stajam.
pol_Latn zho_Hans szl_Latn szl_Latn szl_Latn szl_Latn pol_Latn pol_Latn nob_Latn pol_Latn